Адыгэ Республикэр илъэс 25-рэ ирокъу
Пшыхьхэр
ЗэгурыIуэрэ мамырыгъэрэ яку дэлъу
Адыгэ Республикэр къызэрызэрагъэпэщрэ илъэс 25-рэ зэрырикъур Iэтауэ, хьэщIэ куэд кърихьэлIэу, Iуэхугъуэ зэмылIэу-жьыгъуэхэмкIэ гъэнщIауэ Мей- къуапэ щекIуэкIащ. Махуэшхуэ зэхыхьэр Къэрал филармонием къыщызэрагъэпэщат Тыркум, Сирием, Иорданием, Германием, Израилым, нэгъуэщI къэралхэм, Урысейм и щIыналъэхэм я лIыкIуэхэр хэту.
Пшыхьым хэтащ Адыгэ Республикэм и Iэтащхьэ ТхьэкIушынэ Аслъэнджэрий, АР-м и япэ Президенту щыта Джарым Аслъэн, АР-м и Къэралыгъуэ Советым — Хасэм и тхьэмадэ КумпIыл Мурат, Правительствэм и УнафэщIым и къалэныр пIалъэкIэ зыгъэзащIэ Широковэ Наталье, Архангельскэ областым и губернатор Орлов Игорь, федеральнэ инспектор нэхъыщхьэ ЛIэужь Iэдэм, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд (КъБР), Урысейм ис адыгэхэм я лъэпкъ щэнхабзэ автономием и унафэщI Уэхъутэ Александр (КъШР), министрхэр, депутатхэр, жылагъуэ лэжьакIуэхэр.
АР-м и Iэтащхьэ ТхьэкIушынэ Аслъэнджэрий хьэщIэхэм защыхуигъазэм жиIащ Адыгейр Урысейм и хэгъуэгу щхьэхуэ хъун щхьэкIэ мыхьэнэ нэхъыбэ зиIар абы ис лъэпкъ зэмылIэужьыгъуэхэм къахэкIа цIыхубэр зэгурыIуэ-зэдэIуэжу зэрызэдэпсэур зэрыарар. Iэтащхьэр кIэщIу къытеувыIащ ди къуэш республикэм къикIуа гъуэгуанэм, игъуэта зыужьыныгъэм, къэралым щиубыд увыпIэм.
— ЩIыналъэм зиужьын папщIэ мыхьэнэшхуэ иIэщ абы щыпсэу цIыхухэр хэкупсэу щытынымрэ лэжьыгъэм хуэIэкIуэлъакIуэнымрэ. Ди гуапэ зэрыхъущи, ди щIыгур апхуэдэ цIыхухэмкIэ къулейщ. Фэр мыхъуамэ, мы илъэсхэм дэ зыIэрыдгъэхьа ехъулIэныгъэхэр диIэнутэкъым. Ди цIыхухэрщ зи фIыгъэр лъэпкъ, дин зэгурыIуэныгъэрэ мамырыгъэрэ ди лъахэм илъу тыншу дызэрызэдэпсэур, — жиIащ ТхьэкIушынэм.
АдэкIэ Iэтащхьэр къытеувыIащ экономикэм, бюджетым, спортым, щэнхабзэм, медицинэм, нэгъуэщI IэнатIэхэми щызыIэрагъэхьа ехъулIэныгъэхэм, гъунэгъу хэгъуэгухэм хуаIэ пыщIэныгъэмрэ я Iуэху дэкIын папщIэ зиужь итхэмрэ.
Адыгэ Республикэр илъэс 25-рэ зэрырикъум и щIыхькIэ медалхэр ягъэхьэзырати, зи гуащIэкIэ, акъылкIэ ар къэзылэжьа куэдым зэрыхуагъэфэщэнур жиIащ Iэтащхьэм. А пщыхьэщхьэм утыкум къришэурэ медалыр яритащ Джарым Аслъэн, МэшбащIэ Исхьэкъ, ЛIэужь Iэдэм, КумпIыл Мурат, Нарожный Владимир, Дзыбэ Ким, Хъупсырокъуэ Мурат сымэ, нэгъуэщIхэми.
Зэхуэсым къыщыпсэлъащ Джарым Аслъэн, КумпIыл Мурат, Орлов Игорь сымэ.
Абыхэм къыхагъэщащ Адыгэ Республикэр лъэ быдэкIэ зэрыувар, зыужьыныгъэшхуэ зэригъуэтар, нобэ Iэмал гъуэзэджэ зиIэ хэгъуэгуу къызэралъытэр.
А пщыхьэщхьэм хьэщIэхэмрэ бысымхэмрэ концерт дахэ ирагъэлъэгъуащ. «Налмэс» къэ- рал академическэ ансамблыр, «Ислъэмей» уэрэджыIакIуэ гупыр, сабий ансамблхэр, уэрэджыIакIуэхэу Нэхей Тамарэ, Быщто- къуэ Азэмэт, нэгъуэщIхэри зыхэта гуфIэгъуэ пшыхьыр гуимыхуж хъуащ.
Хъыбар гуапэ
Нэхъ цIэрыIуэхэм хабжэ
«Известные люди Юга» журналым и зи чэзу къыдэкIыгъуэм Адыгэ Республикэм теухуа хъыбар куэд итащ. Абы и жинтым тетыр АР-м и Iэтащхьэ ТхьэкIушынэ Аслъэнджэрийщ.
Япэ тхыгъэр Iэтащхьэм драгъэкIуэкIа зэпсэлъэныгъэрщ. Абы журналистым пэщIэдзэ хуищIащ Адыгэ Республикэр илъэс 25-рэ мы гъэм зэрырикъур, абы щыщу илъэси 10-м ТхьэкIушынэр а щIыналъэм зэриунафэщIыр. А лъэхъэнэм къриубыдэу Iэтащхьэм зэфIигъэкIахэм, и гуащIэм папщIэ кърата къэрал дамыгъэхэм, республикэм и къуажищым я уэрам зырызым ТхьэкIушынэм и цIэр зэрызэрахьэм дыщегъэгъуазэ журналистым.
— Дыгъэр сыт щыгъуи гуапэу къыщепс Адыгейм зэгурыIуэныгъэрэ мамырыгъэрэ илъщ, а щIыналъэм щыпсэухэми и унафэщI-хэми абы папщIэ фIыщIэ яхуэп-щIыну яхуэфащэщ, — жеIэ журналым и редактор нэхъыщхьэ Балдицин Василий.
— Республикэм щекIуэкI политикэм и гугъу пщIымэ, нэхъыбэу зи яужь дитыр УФ-м и Президент Путин Владимир социально-экономикэ зыужьыныгъэм теухуауэ къыдигъэкIа накъыгъэ унафэхэр гъэзэщIэнырщ, — жеIэ ТхьэкIушынэм.
2007 гъэм щегъэжьауэ мы щIыналъэм экономикэм щыхалъхьа инвестицэр сом меларди 144-рэ зэрыхъур, ухуэныгъэ 344-рэ зэратар, бюджет зэхэлъым и хэхъуэр сом мелард 17-м зэрынэсар, нэхъапэм федеральнэ центрым мылъкум и процент 61,1-рэ къахуиутIыпщу щытамэ, иджы ар процент 38,2-рэ зэрыхъуар, цIыхухэм я псэукIэр егъэфIэкIуэныр сыт щыгъуи япэ ира- гъэщу зэрыщытыр къыхегъэщ Iэтащхьэм. Апхуэдэу топсэлъыхь щэнхабзэм, гъэсэныгъэм, егъэджэныгъэм, спортым, медицинэм, мэкъумэшым, нэгъуэщIхэм епхауэ зэфIагъэкIа Iуэхухэмрэ дяпэкIэ я мурадхэмрэ.
Илъэс зыбжанэкIэ Адыгэ Республикэм и Правительствэм и УнафэщIу лэжьа (иджы АР-м и Къэралыгъуэ Советым — Хасэм и тхьэмадэщ) КумпIыл Мурат топсэлъыхь иужьрей илъэсхэм Адыгейм и экономикэм игъуэта зыужьыныгъэм, псом хуэмыдэу хьэрычэтыщIэ Iуэху цIыкIумрэ курытымрэ лъэ быдэкIэ ягъэувыным теухуауэ ящIэм.
Журналым еджэхэм ягу ирихьынущ Урысей Федерацэм, Адыгэ, Къэрэшей-Шэрджэс республикэхэм я цIыхубэ артист, «Ислъэмей» ансамблым и художественнэ унафэщI Нэхей Аслъэн драгъэкIуэкIа зэпсэлъэныгъэри.
Щэнхабзэ
Махуэшхуэм цIыхубэр зэхешэ
АР-м и махуэшхуэм ирихьэлIэу абы къыщызэрагъэпэщат Адыгэ щэнхабзэм и VII дунейпсо фестивалыр.
Лъэпкъ Iуэху дахэм зэхуишэсат Сирием, Иорданием, Тыркум, Израилым, США-м, Къэбэрдей-Балъкъэрым, Къэрэшей-Шэрджэсым, Краснодар крайм щыщ цIыху зэчиифIэхэр. Махуэ зыбжанэкIэ екIуэкIа фестивалым фильмхэр, IэпэIэсэхэм я IэдакъэщIэкIхэр щагъэлъэгъуащ, уэрэджыIакIуэхэмрэ къэфакIуэхэмрэ я зэпеуэхэр екIуэкIащ. ХьэщIэхэмрэ бысымхэмрэ я насып къихьащ къыдэкIуэтей щIэблэм я зэфIэкIхэмрэ дахагъэмрэ зрагъэлъагъуну. А псори щыхьэт техъуэрт адыгэ лъэпкъ щэнхабзэм лъабжьэ быдэ зэриIэм, блэкIар зэрахъумам, нобэ къахьэса хъугъуэфIыгъуэр зыхуэдэм.
Фестивалым кърикIуахэр къызэщIакъуэжу республикэм и махуэм пшыхь дахэ щекIуэкIащ Къэрал филармонием. Зи гуащIэ, зэфIэкI, зэчий зыгъэлъэгъуа дэтхэнэми АР-м ЩэнхабзэмкIэ и министерствэм и щIыхь тхылъхэмрэ саугъэтхэмрэ иратащ. Адыгэ щэнхабзэм и VII дунейпсо фестивалым и Гран-при саугъэтыр къыхуагъэфэщащ Къэбэрдей-Балъкъэрым икIа уэрэджыIакIуэ Бекъул Аслъэнрэ абы и пшынауэ Щамырзэ Робертрэ.
